Għall-ewwel darba fl-aħħar sittax-il sena, fit-tieni kwart tal-2016, ġie rreġistrat surplus fil-finanzi pubbliċi. Fil-fatt, skont il-Eurostat, il-Gvern kellu surplus ta' €11-il miljun fit-tieni kwart ta' din is-sena, imqabbel mad-defiċit ta' €38 miljun fl-istess żmien, is-sena li għaddiet. Fl-istess perjodu matul l-aħħar sena tal-amministrazzjoni preċedenti, id-defiċit kien ta' €88 miljun. It-tnaqqis fid-defiċit seħħ għax l-ispiża tal-Gvern naqset bi 3.2% imqabbel mas-sena li għaddiet, filwaqt li d-dħul tal-Gvern għola bi 2.2%. Minkejja t-tnaqqis repetut fl-income tax, miżura li tat miljuni lil għexieren ta' familji, fit-tieni kwart tal-2016 il-Gvern kellu dħul ta' €382 miljun minn taxxi fuq id-dħul. Dan huwa €140 miljun aktar mill-istess żmien fl-aħħar sena tal-amministrazzjoni preċedenti. Tkabbir ta' din in-natura huwa l-aqwa ċertifikat tal-andament ekonomiku qawwi li kellu pajjiżna sa mill-bidla tal-amministrazzjoni. It-tisħiħ fil-finanzi tal-Gvern qed iwassal biex il-piż tad-dejn nazzjonali jaqbad it-triq tan-niżla. Aġenziji tal-kreditu qed ibassru li, sa tmiem il-leġiżlatura, din l-amministrazzjoni se tkun ġabet fix-xejn iż-żieda fil-piż finanzjarju tad-djun li wettqu tliet amministrazzjonijiet Nazzjonalisti. Din hija waħda mir-raġunijiet ewlenin għalfejn Standard and Poor's għażlet li tagħti upgrade lir-rating ta' pajjiżna wara għoxrin sena ta' tnaqqis gradwali. Fi stqarrija tal-Uffiċċju tal-Prim Ministru ntqal li r-riżultati fiskali jseddqu d-determinazzjoni tal-Gvern li ma jħaddanx politika ta' awsterità u li jkompli jaħdem favur klima ta' investiment u ottimiżmu fost il-familji u n-negozji. Kif wera bil-baġit tat-Tnejn li għadda, il-Gvern se jkompli jħaddan aġenda progressiva sabiex pajjiżna jilħaq verament il-potenzjal tiegħu u jsir fost l-aqwa fl-Ewropa.